## La Generalitat convoca el CECOPI en el Centre d’Emergència de l’Eliana per a dirigir les actuacions pel temporal de pluges en la Comunitat Valenciana

*** La consellera Pradas ha sol·licitat a Delegació del Govern que s’incorpore la Unitat Militar d’Emergència per a intervindre en la zona de Requena i Utiel per desbordament del riu Magre
* Es recomana evitar els desplaçaments i seguir les indicacions dels servicis d’emergències**

La Generalitat ha convocat el CECOPI (Centre de Coordinació Operativa Integrada) en el Centre de Coordinació d’Emergències de l’Eliana per a dirigir el seguiment de les actuacions pel temporal de pluges que patix la Comunitat Valenciana.

Així mateix, ha sol·licitat a Delegació del Govern que s’incorpore la Unitat Militar d’Emergència per a intervindre en la zona de Requena i Utiel, que està vivint un episodi fort de pluges que ha provocat el desbordament del riu Magre, i es precisa la seua actuació per a col·laborar en rescats, segons ha informat la consellera de Justícia i Interior, Salomé Pradas.

La consellera de Justícia i Interior, Salomé Pradas, ha explicat que “els servicis d’emergències provincials, locals, autonòmics, en coordinació amb l’Administració general de l’Estat, es mantenen en màxima alerta per a poder actuar i minimitzar els efectes de les pluges a la Comunitat Valenciana”.

Pradas s’ha desplaçat este matí al Centre d’Emergències del 112 de l’Eliana des d’a on ha seguit les tasques de coordinació pel temporal que està afectant especialment el litoral i interior del nord de València, així com a les comarques de la Ribera Alta i la Plana Utiel-Requena.

Durant tot el dia, s’han mobilitzat recursos per a atendre els incidents que s’han produït en els municipis de la Comunitat Valenciana i s’han rebut més de cinc-centes telefonades registrades a través del telèfon d’emergències.

El temporal ha ocasionat incidències en 21 carreteres de la xarxa viària, el tancament total dels ports de València i Sagunt i l’afecció de diverses línies de Ferrocarrils de la Generalitat (tall total d’Alginet-Castelló, via inundada a Carlet, circulació lenta a Godella-Rocafort) i retards en les línies 1 de València-Llíria i 2 de València-Bétera.

Entre algunes de les operacions realitzades, la consellera Pradas ha citat els rescats en la zona de la Ribera Alta, majoritàriament per cotxes encallats o persones que sol·licitaven ajuda per a eixir dels seus domicilis i que s’ha mobilitzat l’helicòpter de rescat. A més, han hagut de ser reallotjades a altres dependències les persones majors d’una residència de majors de Carlet en haver-se inundat un dels pavellons.

De manera cautelar, en la zona d’afecció de l’alerta meteorològica, s’han tancat per a usuaris els centres de servicis socials de l’IVASS i s’han suspés les classes en els col·legis.

La consellera de Justícia i Interior ha apel·lat a la prudència i ha demanat que s’eviten els desplaçaments i que se seguisquen les recomanacions dels servicis d’emergència. Així mateix, ha remés a les xarxes socials del telèfon 112 per a rebre informació puntual i al minut de l’evolució del temporal.

Fecha: 29/10/2024